SKRIFTLIG FORESPØRGSEL E-1898/00

af Herbert Bösch (PSE) til Kommissionen

(16. juni 2000)

Om: Praksis inden for kranbygningsindustrien med hensyn til tildeling af støtte

I Østrig findes der mange internationale og succesrige virksomheder således også inden for kranbygningsindustrien. Der er fremsat kritik med hensyn til licitationer på EU-plan og EU's støttepolitik.

Når en virksomhed i forbindelse med visitationer på EU-plan i udlandet ikke kommer i betragtning, får dette firma ingen informationer om, af hvilke årsager firmaet blev afvist, og hvor nært det pågældende firma lå på det pristilbud, som binderen af licitationen præsenterede.

Til trods for allerede eksisterende overkapacitet på området kranbygning yder Kommissionen støtte på dette område. En konsekvens heraf er, at enkelte kranbygningsvirksomheder med støtte fra Kommissionen praktiserer omfattende prisdumping.

Kommissionen anmodes derfor om at besvare følgende spørgsmål:

1. Hvorfor fik firmaer, som ikke kom i betragtning i forbindelse med licitationer, ikke informationer om årsagerne til, at de blev afvist?

2. Er der på dette område i nær fremtid planer om gennemskuelige og borgervenlige foranstaltninger?

3. Kontrollerer Kommissionen tilbuddene fra de virksomheder, der får støtte fra Kommissionens side ved hjælp af skatteindtægter?

4. I bekræftende fald, gælder dette også for kranbygning?

5. I benægtende fald, mener Kommissionen da ikke, at der er behov for reformer?

Svar afgivet på Kommissionens vegne af Frederik Bolkestein

(28. juli 2000)

I artikel 8 i Rådets direktiv 93/37/EØF af 14. juni 1993 om samordning af fremgangsmåderne med hensyn til indgåelse af offentlige bygge- og anlægskontrakter(1) fastsættes det, at den ordregivende myndighed senest 15 dage efter modtagelse af anmodningen skal meddele alle forbigåede ansøgere eller bydende, der anmoder derom, begrundelsen for, at deres ansøgning eller bud er forkastet, og, i tilfælde af indgivelse af bud, navnet på den valgte entreprenør.

Endvidere fremgår det af Domstolens nyere retspraksis(2), at beslutningen om tildeling af en kontrakt altid skal kunne gøres til genstand for et annullationssøgsmål, hvilket i praksis indebærer, at de ordregivende myndigheder er forpligtet til at oplyse alle bydende om denne beslutning.

Kommissionen kontrollerer ikke tilbuddene fra de virksomheder, der får fællesskabsstøtte. Derimod er det fastsat i artikel 30 i direktiv 93/37/EØF, at hvis bud vedrørende en bestemt kontrakt forekommer at være unormalt lave i forhold til ydelsen, skal den ordregivende myndighed, inden den kan afvise sådanne bud, skriftligt anmode om sådanne oplysninger om det pågældende buds sammensætning, som den anser for relevante.

Det skal bemærkes, at det at have modtaget offentlig støtte, som gør det muligt at afgive bud til en betydeligt lavere pris end den, de øvrige bydende tilbyder, ikke i sig selv er i modstrid med fællesskabslovgivningen vedrørende kontrakter med det offentlige og heller ikke med princippet om ligebehandling(3).

(1) EFT L 199 af 9.8.1993.

(2) Dom af 28. oktober 1999 i sag C-81/98, Alcatel Austria m.fl..

(3) Jf. generaladvokat P. Léger's konklusioner af 15. juni 2000 i sag C-94/99, ARGE Gewässerschutz.